ครูปรีชา โชว์สำนวนหวย30ล้าน ไม่ละเมิดศาล ทนายตั้ม เผยสัมพันธ์ อัจฉริยะ
ครูปรีชา-ทนายวรยุทธ-ดร.เทอดศักดิ์-ทนายหัวใจเพชร เผยแพร่สำนวนหวย 30 ล้าน ไม่ละเมิดอำนาจศาล แต่ห้ามนำไปเผยอีก ด้านทนายตั้ม เผยเหตุขัดแย้ง อัจฉริยะ ยังนับถือเป็นพี่ชาย กลับมาเดินร่วมทางหรือไม่ ขึ้นอยู่กับอนาคต,จากกรณี ร.ต.ท.จรูญ วิมูล พิพาทกับ นายปรีชา ใคร่ครวญ หรือ ครูปรีชา ที่ฟ้องร้องกันไปมาในหลายคดี กรณีสลากกินแบ่งรัฐบาล รางวัลที่ 1 งวดประจำวันที่ 1 พ.ย. 60 เลข 533726 จำนวน 1 ชุด 5 ใบ เป็นเงินจำนวน 30 ล้านบาท,ต่อมา นายปรีชา ใคร่ครวญ ได้เป็นโจทก์ยื่นฟ้อง ร.ต.ท.จรูญ ในคดีอาญา หมายเลขดำ ที่ อ.1863/61 ข้อหายักยอกทรัพย์ รับของโจร โดยศาลจังหวัดกาญจนบุรี ได้นัดทั้ง 2 ฝ่าย มาไต่สวนมูลฟ้อง นัดแรก เมื่อวันที่ 4 มิ.ย. นัดที่สองวันที่ 29 มิ.ย. นัดที่สาม วันที่ 23 ก.ค. ที่ผ่านมา นัดที่สี่วันที่ 20 ส.ค. และนัดที่ห้าวันที่ 24 ก.ย.ที่จะถึงนี้,ขณะเดียวกัน การนัดไต่สวนมูลฟ้องนัดที่สองคือ เมื่อวันที่ 29 มิ.ย.61 นายษิทรา เบี้ยบังเกิด หรือทนายตั้ม เลขาธิการมูลนิธิทีมงานทนายประชาชนฯ ได้ยื่นคำร้องต่อศาลจังหวัดกาญจนบุรี ว่านายปรีชา ใคร่ครวญ หรือครูปรีชา นายวรยุทธ บุญวงศ์ใส ทนายความส่วนตัวของครูปรีชา ดร.เทอดศักดิ์ เจียมกิจวัฒนา เจ้าของเพจวิหคนิวส์ และนายบุญถาวร ปัญญามณีโชติ ฉายาทนายหัวใจเพชร ที่ได้ร่วมกันเอาสำเนาในสำนวนหลักฐานคดีหวย 30 ล้านบาท ไปเผยแพร่ ว่าการกระทำดังกล่าวละเมิดอำนาจศาลหรือไม่ โดยศาลจังหวัดกาญจนบุรี ได้นัดสอบข้อเท็จจริงในวันนี้ (19 ก.ย.),ล่าสุดเมื่อเวลา 10.00 น. วันที่ 19 ก.ย.61 ศาลจังหวัดกาญจนบุรี ได้นัดพร้อมสอบข้อเท็จจริง คดีเลขดำที่ ลม.2/61 (ละเมิดอำนาจศาล) ซึ่งคู่กรณีทั้งสองฝ่ายได้เข้าไปที่บัลลังก์ 5 คาดว่าการตรวจสอบข้อเท็จจริงจะแล้วเสร็จในเวลาประมาณ 12.00 น. ขณะเดียวกันวันนี้ นายธนาพิพัฒน์ ชัยธนาธนธัต หรือประธานบอย คู่กรณีของทนายตั้ม รวมทั้งเจ๊พัช และเจ๊บ้าบิ่น ได้เดินทางมาให้กำลังใจ ทีมครูปรีชาด้วย,ต่อมาเวลา 11.30 น. นายษิทรา เบี้ยบังเกิด หรือทนายตั้ม ได้ออกมาเปิดเผยกับสื่อมวลชนว่า วันนี้ศาลจังหวัดกาญจนบุรี ได้นัดไต่สวนการละเมิดอำนาจศาล ซึ่งวันนี้ศาลท่านได้ให้โอกาสทั้งสี่คน แต่ท่านได้วางข้อกำหนดเอาไว้ว่า ห้ามไม่ให้ ดร.เทอดศักดิ์ และทนายความอีกหนึ่งคน พูดถึงเรื่องพิจารณาในชั้นศาล ทั้งทางเฟซบุ๊ก และทุกๆ อย่างที่เป็นการชี้นำประชาชน ซึ่งวันนี้จึงยังไม่มีการลงโทษในการละเมิดอำนาจของศาล,ส่วนเรื่องคดีศาลได้นัดสืบพยานในวันที่ 24 ก.ย.นี้ จะมีการสืบเจ๊พัชต่อ เห็นศาลท่านพูดว่าจะได้นัดไต่สวนต่อเนื่องไปเลย เพื่อจะทำให้กระบวนการพิจารณาได้รวดเร็วขึ้น เพราะหากนัดเดือนละครั้งมันค่อนข้างที่จะช้า และท่านคงจะไปเตรียมเอกสารให้กับหัวหน้าศาลต่อไป ซึ่งถึงตรงนี้แล้วไม่มีอะไรหนักใจ ก็ทำไปตามขั้นตอนกระบวนการของกฎหมาย,โดยหลังจากนี้ ตนก็จะทำกิจกรรมของตนไปตามปกติ ไม่ว่าจะเป็นโครงการช่วยเหลือประชาชน หรือโครงการพี่สอนน้อง ซึ่งเป็นในส่วนของมูลนิธิฯ ส่วนเรื่องคดีทั่วไปผมก็มุ่งมั่นในการทำคดีทุกคดีที่ได้รับการจ้างวานอยู่แล้ว ส่วนกรณีที่มีกระแสข่าวมาอีกว่า มีคลิปที่ก้มเก็บลอตเตอรี่ได้ เชื่อว่าไม่มี,เมื่อถามถึง กรณีการขัดแย้งกันระหว่างทนายตั้ม กับนายอัจฉริยะ เรืองรัตนพงศ์ ประธานชมรมช่วยเหลือเหยื่ออาชญากรรม ตรงนี้จะมีการกลับมาเดินไปด้วยกันอีกหรือไม่ ทนายตั้มตอบว่า ก็ไม่มีอะไร คุณอัจฉริยะ อาจจะไปได้ข้อมูลอะไรผิดพลาดมา ส่วนตัวผมแล้วก็ยังคิดว่าเขาเป็นพี่ชาย ก็มองเขาในสิ่งดีๆ ที่เขาเคยให้มา โดยไม่อยากไปมองอะไรในสิ่งที่ร้ายๆ และผมไม่มีอะไรจะไปติดใจเขา ส่วนจะกลับมาเดินไปด้วยกันอีกหรือไม่ ตรงนี้ขอให้เป็นเรื่องของอนาคต,สำหรับผมแล้วก็อย่างที่บอก ขอมองในสิ่งที่เขาทำดีมาดีกว่า ส่วนกรณีที่มีการไปโพสต์ว่า ตนไปเรียกร้องเงินจากลุงจรูญ ตรงนี้ขอให้ถามตัวลุงจรูญได้เลย ว่าเรื่องดังกล่าวนั้นจริงหรือไม่ คือช่วงนี้เรื่องคดีหวยมันเริ่มงวดเข้ามาทุกที ก็มีหลายๆ คนที่พยายามทำให้ผมท้อแท้ และหมดกำลังใจ เชื่อได้เลยเดี๋ยวมันก็จะมีเรื่องออกมาเรื่อยๆ จะสังเกตได้ว่า มักจะมีเรื่องเช่นนี้ออกมาทุกทีก่อนที่จะมีการขึ้นศาล เพื่อต้องการให้ผมท้อใจ ไม่อยากทำคดีนี้,ด้าน นายบุญถาวร ปัญญามณีโชติ ฉายาทนายหัวใจเพชร กล่าวว่า การที่ทนายตั้ม ร้องละเมิดอำนาจศาล วันนี้ศาลมองว่าไม่ใช่เป็นการละเมิดอำนาจศาล ประเด็นสำคัญคือ การที่ตัวผมกับ ดร.เทอดศักดิ์ ซึ่งเป็นสื่อมวลชน นำเสนอข่าวไปตามความเป็นจริง ไม่ได้มีการบิดเบือนอะไร การนำมาลงในเฟซบุ๊กนั้น ก็สามารถทำได้อยู่แล้ว,แต่ขณะนี้ศาลท่านบอกว่าคดีนี้เป็นคดีพิเศษ เพราะมีการสืบพยานที่ยาวนาน และก็จากกระแสสังคมทั้งจากทั้งสองฝ่าย ท่านจึงไม่อยากให้มีการชี้นำสังคม ส่วนการที่ผมทำไปก็ไม่ได้ละเมิดศาล อีกทั้งผมก็ไม่ได้เป็นคู่ความในคดี เพื่อให้เกิดความเรียบร้อย ศาลท่านจึงได้วางข้อกำหนดใหม่ ไม่ให้คนที่เกี่ยวข้องหรือคู่ความ รวมทั้งตัวผม และ ดร.เทอดศักดิ์ เอาเอกสารที่อยู่ในสำนวนที่มีการสืบพยานนำไปพูดและชี้นำเท่านั้น ซึ่งก็ไม่มีอะไร,ส่วน นายวรยุทธ บุญวงศ์ใส กล่าวว่า สำนวนเกี่ยวกับการละเมิดอำนาจศาลในวันนี้เรื่องได้จบไปแล้ว ซึ่งในวันนี้ตนได้พาเจ๊พัชและเจ๊บ้าบิ่นมาด้วย เพื่อยืนยันกับศาลว่า ในวันที่ 24 ก.ย.นี้ เจ๊ทั้งสองคนจะเดินทางมาอย่างแน่นอน,ผู้สื่อข่าวถามว่า คลิปคนก้มเก็บหวย มีอยู่จริงหรือไม่ นายวรยุทธ ตอบว่า เรื่องนี้ไม่สามารถตอบได้ เพราะเกรงว่าจะผิดข้อกำหนดที่ศาลวางเอาไว้ เพราะมันอยู่ในสำนวน หากตอบไปเราก็จะผิดเสียเอง เพราะเราขอให้ท่านเป็นผู้วางกำหนดเอง แต่ในใจแล้วก็อยากจะพูด และขึ้นศาลครั้งหน้าก็อยากจะเชิญสื่อมวลชนเข้าไปรับฟังที่บัลลังก์ด้วย เพราะจะได้รู้ด้วยตนเอง ซึ่งจะดีกว่า เพราะหากพูดไปก็อาจจะไปสร้างความสับสนให้กับสังคม และจะกลายเป็นว่าผมเข้าไปแทรกแซงหรือเข้าข้างฝ่ายใดฝ่ายหนึ่ง ซึ่งทุกวันนี้ชาวบ้านก็มีความสับสนมากแล้ว,ส่วนเรื่องการออกหนังสือ ขณะนี้อยู่ระหว่างการพิจารณา เนื่องจากว่ามันมีข้อกำหนดของศาลที่มีเพิ่มเติมเข้ามา ดังนั้นเราจะต้องระมัดระวังในส่วนของข้อความในหนังสือด้วย ต้องตรวจทานและจะให้ทางทีมทนายเข้ามาตรวจสอบข้อความอีกครั้งหนึ่งก่อนว่าข้อความที่นำไปตีพิมพ์นั้นเป็นการละเมิดอำนาจศาลหรือไม่ ซึ่งจะต้องขอเวลาอีกสักระยะหนึ่งก่อน,ท้ายสุด นายปรีชา ใครครวญ เปิดเผยว่า ถึงตรงนี้ครูยังมั่นใจเหมือนเดิมว่า ลอตเตอรี่นั้นยังเป็นของครู 100% สำหรับวันนี้ ก็รู้สึกสบายใจเป็นอย่างยิ่งที่ได้นำความจริงมาขึ้นสู่ศาลอีกครั้งหนึ่ง ถึงตรงนี้ก็ไม่รู้ว่าใครฟ้องใครกันแน่ อย่างไรก็ตาม ทุกครั้งที่ครูพูด ก็จะบอกอยู่เสมอว่า ความจริงก็คือความจริง และสักวันหนึ่งความจริงนั้นก็จะปรากฏ.
ครูปรีชา-ทนายวรยุทธ เผยแพร่สำนวนหวย 30 ล้าน ไม่ละเมิดอำนาจศาล แต่ห้ามนำไปเผยอีก ด้านทนายตั้ม เผยเหตุขัดแย้ง อัจฉริยะ ยังนับถือเป็นพี่ชาย กลับมาเดินร่วมทางหรือไม่ ขึ้นอยู่กับอนาคต
หวย 30 ล้าน,ละเมิดอำนาจศาล,ทนายตั้ม,อัจฉริยะ เรืองรัตนพงศ์,สำนวนหวย 30 ล้าน,ข่าวทั่วไป